આ બધી ફિલસૂફી કહો તો ફિલસૂફી અને ડહાપણ કહો તો ડહાપણ, પણ એના જોરે હું એક ઓફિસબોયમાંથી એક ઉદ્યોગપતિ બનવા સુધીના ચઢાણો ચડ્યો છું. સુકેતુના ફ્લૅટની સામેનો ફ્લૅટ અમે લીધો ત્યારે હું એક ઘણો નાનો વેપારી હતો. એ ફ્લૅટમાં અમે પાંચ વર્ષ રહ્યા. પાંચ વર્ષમાં મારું એક મોટું કહી શકાય એવું મકાન બની ગયું. ઘરે ફોર-વ્હીલર આવી ગયું. પત્નીનાં અંગે પ્લૅટિનમનાં બે-ચાર ઘરેણાં પણ શોભતાં થયાં. અને સુકેતુભાઈ ત્યારે પણ ચેસની બાજી બિછાવીને ચેસબોર્ડ પરનાં હાથી-ઘોડા અને વજીરથી હરખાતા અને મૂંઝાતા રહ્યા.